**Bekendtgørelse om musikalske grundkurser**

I medfør af § 3 d, stk. 4, i lov om musik, jf. lovbekendtgørelse nr. 32 af 14. januar 2014, som ændret ved lov nr. xx … af …, fastsættes:

Kapitel 1

*Formål, anvendelsesområde og definitioner*

**§ 1.** Formålet med bekendtgørelsen er at fastsætte nærmere regler for de musikalske grundkurser, herunder om organisering og fælles kursusfaglige retningslinjer.

**§ 2.** Bekendtgørelsen finder anvendelse på musikalske grundkurser, som modtager et statsligt driftstilskud.

**§ 3.** I denne bekendtgørelse forstås ved:

1. MGK: Musikalsk grundkursus
2. MGK-center: Henviser til undervisningsstedet for det musikalske grundkursus.

Kapitel 2

*Organisering af musikalske grundkurser*

**§ 4.** De musikalske grundkurser er organiseret ved otte centre med følgende primære virkeområder:

1) MGK Fyn v. Odense Musikskole: Fyn (Assens, Faaborg-Midtfyn, Kerteminde, Langeland, Middelfart, Nordfyn, Nyborg, Odense, Svendborg og Ærø kommuner),

2) MGK Hovedstaden v. Københavns Musikskole: Region Hovedstaden, undtagen Bornholm,

3) MGK MidtVest v. Holstebro Musikskole: Midt- og Vestjylland (Herning, Holstebro, Ikast-Brande, Lemvig, Ringkøbing-Skjern, Skive, Struer og Viborg kommuner),

4) MGK Nord v. Aalborg Kulturskole: Region Nordjylland,

5) MGK Sankt Annæ v. Sankt Annæ Gymnasium: Region Hovedstaden og Region Sjælland,

6) MGK Sjælland v. Køge Musikskole: Region Sjælland og Bornholm (Bornholms Kommune og Ertholmene),

7) MGK Sydjylland v. Kulturskolen Kolding: Region Syddanmark, undtagen Fyn (Billund, Esbjerg, Fanø, Fredericia, Haderslev, Kolding, Sønderborg, Tønder, Varde, Vejen, Vejle og Aabenraa kommuner),

8) MGK Østjylland v. Aarhus Musikskole: Østjylland (Favrskov, Hedensted, Horsens, Norddjurs, Odder, Randers, Samsø, Silkeborg, Skanderborg, Syddjurs og Aarhus kommuner).

*Stk. 2.* De enkelte MGK-centre fastsætter selv nærmere organisering, herunder placering af undervisningssteder og partnerskaber, for at sikre, at alle kommuner og alle væsentlige musikalske talentmiljøer i MGK-centrenes virkeområde bliver inddraget i samarbejdet om centrenes virksomhed.

Kapitel 3

*Tilskudsfordeling*

**§ 5.** Staten yder driftstilskud til de musikalske grundkurser, der er nævnt i § 2, med beløb, der fastsættes på de årlige finanslove.

Kapitel 4

*Fælles kursusfaglige retningslinjer*

**§ 6.** Efter § 3d, stk. 2 i lov om musik skal undervisningen på statsstøttede grundkurser

være gratis for eleverne.

**§ 7.** Unge mellem 14 og 25 år kan optages på MGK. Det enkelte MGK-center kan undtagelsesvist dispensere fra aldersgrænserne.

**§ 8.** Ansøgere til MGK kan frit søge optagelse ved MGK-centrene på tværs af landet, uanset bopæl. Det MGK-center, der optager kursisten, finansierer vedkommendes kursusforløb.

**§ 9.** Undervisningens fysiske rammer skal være velegnede til formålet. Instrumenter og udstyr, som det ikke er muligt for eleverne at medbringe, skal forefindes på undervisningsstedet.

**§ 10**. For at blive optaget på et MGK-center skal en ansøger have bestået den optagelsesprøve, som MGK-centret udbyder.

*Stk. 2.* Optagelsesprøven skal have ekstern censur ved to censorer, en fagcensor og en gennemgående censor. Den gennemgående censor skal censurere ved mindst to MGK-centre. For begge censorer gælder, at de ikke må undervise ved det MGK-center, hvor de censurerer.

*Stk. 3.* Optagelsesprøven inkl. bedømmelse bør have en samlet varighed på ca.15 min.

*Stk. 4.* Bedømmelsen ved optagelsesprøven gives efter 7-trinsskalaen.

*Stk. 5.* På basis af censorernes faglige vurdering træffer det enkelte MGK-center beslutning om optag af nye elever. Hensyn til holdsammensætning, sammenspilsmuligheder, musiklivets behov mv. kan indgå i vurderingen.

*Stk. 6.* Det er ledelsen af MGK-centeret, der er ansvarlig for beslutning om optag af nye elever. Ledelsen kan delegere beslutning om optag inden for organisationen.

*Stk. 7.* Meddelelse om optagelse samt afslag på optagelse skal meddeles den pågældende ansøger skriftligt.

**§ 11.** MGK-centrene udarbejder i fællesskab en overordnet læreplan. Læreplanen beskriver undervisningens formål og indhold.

**§ 12.** Det enkelte MGK-center har ansvar for at tilrettelægge en studieordning. Studieordningen skal tage udgangspunkt i følgende:

*Stk. 2.* Eleven optages på en studielinje, hvis indhold og mål er beskrevet i læreplaner. Alle MGK-centre skal udbyde en klassisk studielinje og en rytmisk studielinje. Desuden kan MGK-centrene udbyde andre studielinjer inden for musikudøvelse og musikskabelse, fx produktionslinjer, lydlinjer, folkemusiklinjer, AM-linjer mm.

*Stk. 3.* Et MGK-forløb er 3-årigt og består af 300 lektioner á 45 minutter pr. skoleår. Et elevårsværk fordeles således:

* Instrumental fagblok 70 lektioner (Hovedfag og bifag mv., heraf hovedfag dog mindst 48 lektioner)
* Teoretisk fagblok 90 lektioner
* Praktisk fagblok 120 lektioner
* Valgfagsblok 20 lektioner.

*Stk. 4.* Der er mødepligt på MGK.

*Stk. 5.* Såfremt en MGK-elev ønsker at strække MGK-forløbet i 4 eller 5 år, kan dette indbringes for ledelsen af MGK-centeret, der beslutter, hvorvidt ønsket kan imødekommes. Det samlede timetal bør tilrettes under hensyntagen til dette, men den enkelte MGK-elev har ikke krav på mere end 900 lektioner i det samlede MGK-forløb.

*Stk. 6.* Instrumentalundervisningen kan udføres på hold, når det findes fagligt og pædagogisk hensigtsmæssigt. Holdundervisning skal tilrettelægges, så det er fagligt og pædagogisk hensigtsmæssigt, fx niveau- og genredelt.

*Stk. 7.* MGK undervisningsåret skal følge musikskolens undervisningsår og tilrettelægges over 36 uger.

*Stk. 8.* MGK-kurset kan give dispensation for deltagelse i almene fag eller bifag til elever, som ad anden vej har erhvervet sig tilsvarende færdigheder, eller hvor færdighederne skønnes unødvendige for uddannelsen. Der kan ligeledes tildeles elever ekstra undervisning, hvor det skønnes nødvendigt.

*Stk. 9.* MGK-kurset kan efter ansøgning bevilge orlov.

*Stk. 10.* MGK fastlægger selv lokale retningslinjer for afholdelse af årsprøver/ årsevalueringer samt afgangsprøver.

*Stk. 11.* MGK udsteder bevis for gennemført kursus.

Kapitel 5

*Ikrafttrædelsen*

**§ 13.** Bekendtgørelsen træder i kraft den 1. januar 2025